**Informácia o havarijnom stave budovy Miestneho úradu Trieda KVP 1, Košice v správe mestskej časti**

Mestská časť Košice-Sídlisko KVP má na základe Zmluvy o zverení nehnuteľného majetku mesta Košice do správy č. 2015000557 zo dňa 19.05.2015, zverenú do správy nehnuteľnosť - budovu Obvodové centrum Trieda KVP č.1 - Miestny úrad, zapísanú na LV 965, parc. č. 3309/19 CKN, k.ú. Grunt, za účelom vykonávania údržby a využívania pre potreby mestskej časti v súlade so zákonom č.138/1991 Zb. o majetku obci v znení neskorších predpisov a Štatútu mesta Košice.

Mestská časť Košice-Sídlisko KVP na vlastné náklady zabezpečuje bežnú údržbu, opravy a odstraňovanie drobných havárii vzniknutých na zverenom majetku. Aj napriek pravidelnej údržbe zvereného majetku je stav vodovodných a kanalizačných rozvodov vzhľadom na ich vek viac ako 40 rokov na konci svojej životnosti. Dôkazom tejto skutočnosti sú čoraz častejšie poruchy na viacerých miestach. Finančné prostriedky vyčlenené z rozpočtu na údržbu budovy nepokryjú komplexnú výmenu zastaraných a zdegradovaných vodovodných a zvislých kanalizačných rozvodov. Príčinou zlého technického stavu je použitý pôvodný materiál vodovodných a kanalizačných rozvodov, ktorý bol použitý pri montovaní rozvodov v budove (vodovodné rozvody sú zo železných čiernych rúr namiesto pozinkovaných rúr, ktoré boli navrhnuté v pôvodnej projektovej dokumentácii a kanalizačné rozvody sú liatinové, ktoré sú vplyvom času napadnuté koróziou, ktorá spôsobuje netesnosť rozvodov) čím dochádza k bodovej korózii na rôznych miestach potrubia, čoho následkom sú viaceré lokálne úniky na vodovodnom a kanalizačnom rozvode.

Mestská časť Košice-Sídlisko KVP v snahe sanovať budovu Miestneho úradu spracovala komplexnú projektovú dokumentáciu na zníženie energetickej náročnosti budovy miestneho úradu, ktorá zahŕňa zateplenie budovy, komplexnú výmenu rozvodov vody a kanalizácie, tepla, elektriny, no uvedený havarijný stav rozvodov vody a kanalizačných rozvodov je alarmujúci a jeho stav je potrebné riešiť ihneď najmä z dôvodu, že čoraz častejšie poruchy na rozvodoch spôsobujú škody nielen na majetku mestskej časti, ale aj na majetku nájomcov v priestoroch budovy miestneho úradu. V júni, z dôvodu rozsiahleho poškodenia hlavného ležatého rozvodu vody musel byť miestny úrad uzatvorený na 2 pracovné dni, kedy bola uskutočnená dočasná oprava rozvodu vody. Z uvedených dôvodov je v budove potrebné čo najskôr začať s komplexnou výmenou rozvodov vody a kanalizácie, keďže aj napriek čiastkovým opravám sa stav rozvodov naďalej zhoršuje.

**Navrhované riešenie spočíva vo výmene pôvodných rúr vodorovných a zvislých rozvodov, montáži nových armatúr a izolácií, napojenie na vodovodnú prípojku a výmene zvislých kanalizačných rozvodov.**

Riešenie uvedenej situácie počíta s postupnou výmenou zvislých a vodorovných potrubí v dvoch etapách :

1. suterén budovy Miestneho úradu, prízemie (1.nadzemné podlažie (NP)), prvé poschodie (2.NP)
2. priestory K1K (2.NP), administratívne priestory Miestneho úradu (3.NP)

Nakoľko potrebné finančné prostriedky na riešenie vyššie uvedených skutočností nie sú zahrnuté v rozpočte mestskej časti na rok 2024, vzniká potreba financovania týchto výdavkov z rezervného fondu.

V zmysle ustanovenia § 10 ods. 9 zák. č. 583/2004 Z. z. o rozpočtových pravidlách územnej samosprávy v znení neskorších predpisov, ak v priebehu rozpočtového roka vznikne potreba úhrady bežných výdavkov na odstránenie havarijného stavu majetku mestskej časti, ktoré nie sú rozpočtované a kryté príjmami bežného rozpočtu, môže mestská časť na základe rozhodnutia miestneho zastupiteľstva použiť prostriedky rezervného fondu.

Na základe vyššie uvedeného predkladáme Miestnemu zastupiteľstvu Mestskej časti Košice-Sídlisko KVP návrh na použitie prostriedkov rezervného fondu v roku 2024 vo výške 30 000,- Eur s DPH na odstránenie havarijného stavu, t. j. výmeny zvislých a vodorovných rozvodov v priestoroch suterénu budovy miestneho úradu, na prízemí (1.NP) a na prvom poschodí (2.NP).

Spracovali:

Ing. Jarmila Balážová, PhD.

Ing. Juraj Hankovský

Ing. Iveta Urbanová

Mgr. Rastislav Roško

Mgr. Miroslav Varga