**Dôvodová správa**

Mestská časť Košice – Sídlisko KVP rokovala s mestom Brno, mestskou časťou Nový Lískovec ohľadom nadviazania spolupráce. Partnerský vzťah s inými mestami v iných štátoch nám otvára nové možnosti v hľadaní a zapájaní sa do vyhlasovaných výziev o nenávratný finančný príspevok.

Mestská časť má záujem zapojiť sa a realizovať výzvy zamerané na partnerstvo v rámci programov cezhraničnej spolupráce Slovenská republika – Česká republika. Za týmto účelom je predložený návrh Memoranda o partnerstve a vzájomnej spolupráci. Prínosom projektov v rámci cezhraničnej spolupráce je zabezpečenie revitalizácie, obnovy a oživenia verejných priestorov a umožnenie ich využitia v prospech obyvateľov. Účelom memoranda je vytvorenie právneho rámca pre partnerstvo a z toho vyplývajúcu spoluprácu, ktoré umožnia obidvom stranám zefektívniť procesy a postup pri začatí, realizácii a udržateľnosti projektov cezhraničnej spolupráce a dosiahnutí ich účelu a cieľa.

Mestská časť Nový Lískovec má veľmi podobnú stratégiu ako naša mestská časť, a preto veríme, že podpísanie memoranda s mestom Brno, mestskou časťou Nový Lískovec bude pre obidve strany prínosom v získavaní ďalších finančných prostriedkov.

Spracovala:

Mgr. Lucia Rácová,

oddelenie stratégie a rozvoja